**DOLOŽKA VPLYVOV STRATEGICKÉHO DOKUMENTU**

**S CELOŠTÁTNYM DOSAHOM NA ŽIVOTNÉ PROSTREDIE**

**I. ZAKLADNÉ ÚDAJE O STRATEGICKOM DOKUMENTE**

**1. Názov**

Partnerská dohoda Slovenskej republiky na roky 2014 – 2020 (ďalej len „PD SR“).

**2. Hlavné ciele.**

Hlavným cieľom PD SR je zvyšovanie kvality života obyvateľov SR prostredníctvom vytvárania nových pracovných miest, inteligentného, udržateľného a inkluzívneho rastu.

**3. Vzťah k iným strategickým dokumentom.**

PD SR súvisí s celým radom strategických dokumentov na medzinárodnej a národnej úrovni (napr. Európa 2020 – Stratégia na zabezpečenie inteligentného, udržateľného a inkluzívneho rastu, Spoločný strategický rámec na roky 2014 – 2020, Stratégia EÚ pre Dunajský región, Národný program reforiem Slovenskej republiky 2013, Národná stratégia regionálneho rozvoja SR, Koncepcia územného rozvoja Slovenska 2001 v znení KURS 2011 – Zmeny a doplnky č. 1 KURS 2001, Návrh základných princípov na prípravu Partnerskej dohody Slovenskej republiky na programové obdobie 2014 – 2020, a ďalšie).

**II. Opis priebehu prípravy a posudzovania**

**1. Vecný a časový harmonogram prípravy a posudzovania.**

* Vypracovanie PD SR zabezpečil na základe partnerstva a v spolupráci so sociálno-ekonomickými partnermi Úrad vlády Slovenskej republiky (ďalej len „ÚV SR“), ktorý vykonáva funkciu centrálneho koordinačného orgánu (ďalej len „CKO“) a zodpovedá za prípravu PD SR.
* Oznámenie o strategickom dokumente s celoštátnym dosahom (ďalej len „oznámenie“) podľa § 5 ods. 5 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon č. 24/2006 Z. z.“) vypracoval ÚV SR v júli 2013.
* ÚV SR doručil Ministerstvu životného prostredia Slovenskej republiky (ďalej len „MŽP SR“) oznámenie podľa § 17 ods. 3 zákona č. 24/2006 Z. z. a zároveň ho zverejnil podľa § 6 ods. 1 zákona v hromadnom informačnom prostriedku s celoštátnym dosahom (Hospodárske noviny).
* Oznámenie bolo zverejnené na webových sídlach [www.nsrr.sk](http://www.nsrr.sk) a [www.enviroportal.sk](http://www.enviroportal.sk), s určením termínu a miesta na predloženie pripomienok.
* ÚV SR informoval o oznámení listom jednotlivé ústredné orgány štátnej správy a samosprávne kraje.
* V určenom termíne na zasielanie stanovísk k oznámeniu bolo na ÚV SR doručených 16 písomných stanovísk podľa § 6 ods. 4 zákona č. 24/2006 Z. z.
* ÚV SR v spolupráci s  MŽP SR s prihliadnutím na doručené stanoviská k oznámeniu určil podľa § 8 zákona č. 24/2006 Z. z. rozsah hodnotenia PD SR.
* Rozsah hodnotenia a časový harmonogram bol podľa § 17 ods. 5 zákona č. 24/2006 Z. z. zverejnený v plnom rozsahu na webových sídlach [www.nsrr.sk](http://www.nsrr.sk) a na [www.enviroportal.sk](http://www.enviroportal.sk) a v hromadnom informačnom prostriedku s celoštátnym dosahom (Hospodárske noviny) spolu s určením termínu a miesta na predloženie pripomienok k rozsahu hodnotenia.
* Správu o hodnotení strategického dokumentu s celoštátnym dosahom na životné prostredie (ďalej len „správa o hodnotení“) vypracoval ÚV SR.
* ÚV SR doručil MŽP SR podľa § 17 ods. 8 zákona č. 24/2006 Z. z. úplné znenie návrhu PD SR a správu o hodnotení v písomnej a elektronickej forme a zároveň zverejnil uvedené dokumenty na webovom sídle [www.nsrr.sk](http://www.nsrr.sk) a [www.enviroportal.sk](http://www.enviroportal.sk).
* Informáciu o vypracovaní návrhu PD SR a správy o hodnotení zverejnil ÚV SR podľa § 17 ods. 7 v hromadnom informačnom prostriedku s celoštátnym dosahom (Hospodárske noviny) s uvedením termínu na predkladanie stanovísk a adresy, na ktorú možno stanoviská predkladať; o zverejnení informoval bezodkladne MŽP SR.
* ÚV SR do 21 dní od zverejnenia správy o hodnotení a návrhu PD SR podľa § 17 odsek 9 zabezpečil v spolupráci s MŽP SR verejné prerokovanie správy o hodnotení a návrhu PD SR.
* ÚV SR oznámil MŽP SR termín a miesto verejného prerokovania desať dní pred jeho konaním podľa § 17 odsek 10 a zároveň informáciu o jeho konaní zverejnil na webovom sídle [www.nsrr.sk](http://www.nsrr.sk) a [www.enviroportal.sk](http://www.enviroportal.sk) ako aj v hromadnom informačnom prostriedku s celoštátnym dosahom Hospodárske noviny.
* Verejné prerokovanie správy o hodnotení a návrhu PD SR sa konalo dňa 7. 11. 2013 o 13:00 na ÚV SR.
* Na základe odborného posudku posudzovateľa strategického environmentálneho posudzovania (ďalej len „SEA“) zo dňa 13. 12. 2013 bolo vydané súhlasné stanovisko MŽP SR k návrhu PD SR, ktorým bol dňa 27. 12. 2013 formálne ukončený proces SEA.

**2. Stanoviská predložené k správe o hodnotení a ich vyhodnotenie (akceptované, neakceptované).**

V zákonom stanovenom termíne bolo na ÚV SR doručených 18 písomných stanovísk k správe o hodnotení a k návrhu PD SR.

Písomné stanoviska bez pripomienok predložilo 14 subjektov (*Ministerstvo dopravy, výstavby a regionálneho rozvoja SR, Ministerstvo kultúry SR (2x), Ministerstvo obrany SR, Ministerstvo zdravotníctva SR, Ministerstvo zahraničných vecí a európskych záležitostí SR, Ministerstvo financií SR, Úrad Košického samosprávneho kraja, Trnavský samosprávny kraj, Trenčiansky samosprávny kraj, Žilinský samosprávny kraj, Prešovský samosprávny kraj,* *Bratislavský samosprávny kraj,* *Asociácia zamestnávateľských zväzov a združení SR).*

Písomné stanoviska s pripomienkami a požiadavkami predložili 4 subjekty *(Ministerstvo práce, sociálnych vecí a rodiny SR, Ministerstvo kultúry SR, Konfederácia odborových zväzov SR, Združenie Slatinka).*

**3. Informácia o verejnom prerokovaní a jeho závery.**

Verejné prerokovanie návrhu PD SR a správy o hodnotení sa konalo na ÚV SR, Námestie slobody 1, Bratislava, dňa 7. 11. 2013 o 13:00 h.

Verejného prerokovania sa zúčastnili zástupcovia obstarávateľa, spracovateľa správy o hodnotení, niekoľkých štátnych inštitúcií a verejnosti. Počet účastníkov podľa prezenčnej listiny bol 11. Priebeh verejného rokovania bol písomne zaznamenaný v zázname z verejného prerokovania a je spolu s prezenčnou listinou súčasťou archivovanej dokumentácie z procesu posudzovania.

V rámci verejného prerokovania vzniesla prítomná verejnosť svoje pripomienky k strategickému dokumentu PD SR a k správe o hodnotení. Zástupca obstarávateľa konštatoval, že mnohé z nich vzniesla aj Európska komisia (ďalej len „EK“) a budú zapracované do aktualizovaného návrhu PD SR. Naopak, niektoré pripomienky nebudú môcť byť zohľadnené v PD SR, pretože sa týkajú konkrétnych návrhov operačných programov SR na roky 2014 – 2020, prípadne iných dokumentov.

Záver: Opodstatnené požiadavky a pripomienky verejnosti a dotknutých orgánov k návrhu PD SR a k správe o hodnotení budú zohľadnené pri vypracovaní konečného návrhu PD SR.

**4. Stanovisko ministerstva a jeho vyhodnotenie (akceptované, neakceptované).**

MŽP SR vypracovalo stanovisko č. 6685/2013-3.4 z 27. 12. 2013 podľa § 17 ods. 12 zákona č. 24/2006 Z. z. a predložilo ho ÚV SR, ktorý vykonáva funkciu CKO a zodpovedá za prípravu PD SR.

MŽP SR v stanovisku odporučilo schválenie strategického dokumentu „Partnerská dohoda Slovenskej republiky na roky 2014 - 2020" za dodržania podmienok uvedených v časti VI. „ZÁVERY“ s tým, že jednotlivé operačné programy a projekty, vyplývajúce z PD SR, ktoré dosiahnu prahové hodnoty podľa zákona č. 24/2006 Z. z., budú posúdené z hľadiska vplyvov na životné prostredie pred ich schválením alebo povolením podľa osobitných predpisov.

Podstatná časť odporúčaných podmienok sa netýkala prepracovania, dopracovania ani úpravy návrhu strategického dokumentu, ale etapy ďalšieho rozpracovania, posudzovania a následnej realizácie PD SR.

Sú to tieto opatrenia:

* Vypracovať zásady pre stanovenie únosnosti jednotlivých regiónov pre umiestnenie energetických zariadení s využívaním obnoviteľných zdrojov energie (MŽP SR v spolupráci s Ministerstvom hospodárstva Slovenskej republiky (ďalej len „MH SR“)).
* Dôsledne prehodnotiť technický potenciál obnoviteľných zdrojov energie v SR a  stanoviť aspoň predbežný využiteľný potenciál obnoviteľných zdrojov energie po zohľadnení environmentálnych požiadaviek na územie SR (MŽP SR v spolupráci s MH SR).
* Pri dopracovaní návrhu PD SR zohľadniť opodstatnené požiadavky vyplývajúcich zo stanovísk k jej návrhu predložené v rámci pripomienkovania oznámenia, ktoré sú uvedené v prílohe č. 18 správy o hodnotení a v rámci pripomienkovania správy o hodnotení, ktoré sú uvedené v tomto stanovisku.
* Navrhované operačné programy podrobiť SEA podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.
* Zabezpečiť dôsledné posudzovanie vplyvov na životné prostredie (EIA) na úrovni konkrétnych projektov podľa zákona č. 24/2006 Z. z. o posudzovaní vplyvov na životné prostredie tak, aby bola zabezpečená optimalizácia zvolených riešení a ich lokalizácie, výber environmentálnych technológií, časovej a vecnej následnosti jednotlivých realizačných krokov, ako aj vyváženosť environmentálnych, sociálnych a ekonomických aspektov realizovaných projektov.
* Pri rozhodovaní o výbere projektov dôsledne sledovať aspekt trvalej udržateľnosti a vyváženosť krátkodobých a dlhodobých vplyvov a zároveň vyváženosť lokálnych, regionálnych a celonárodných prínosov projektu.
* Pri výbere projektov uplatniť kritériá rešpektujúce chránené územia (vrátane území NATURA 2000 a chránené druhy fauny, flóry a ich biotopy podľa zákona č. 543/2002 Z. z. o ochrane prírody a krajiny v znení neskorších predpisov.
* Trasy cestných komunikácií navrhovať podľa možnosti mimo chránených území.
* Pri návrhu technického riešenia konkrétnych projektov minimalizovať zábery poľnohospodárskej pôdy a lesných pozemkov.
* Pri trvalom a dočasnom odňatí pôdy na nepoľnohospodárske účely postupovať podľa príslušných ustanovení zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o IPKZ a o zmene a doplnení niektorých zákonov v znení neskorších predpisov s osobitným dôrazom na najkvalitnejšie pôdy 1. – 4. skupiny kvality.
* Pri trvalom a dočasnom vyňatí lesných pozemkov alebo obmedzení ich využívania v rámci aktivít cestovného ruchu postupovať podľa príslušných ustanovení zákona č. 326/2005 Z. z. o lesoch v znení neskorších predpisov.
* Pri vypracovaní operačných programov a pri návrhoch konkrétnych projektov zohľadniť požiadavky vyplývajúce zo záväzných častí ÚPN VÚC a ÚPN obcí.
* Kompenzácie za prípadný záber chránených druhov a ich biotopov realizovať podľa platných predpisov a po dohode s príslušnými orgánmi a organizáciami ochrany prírody.
* V rámci navrhovania nových objektov dopravnej infraštruktúry a energetických zariadení na báze OZE vypracovať štúdie vizualizácie a  vhodným technickým riešením a architektonickým stvárnením objektov a vegetačnými úpravami zabezpečiť ich začlenenie do krajiny tak, aby sa v najväčšej možnej miere zmiernilo ich technogénne pôsobenie na prírodné prostredie.
* Akékoľvek aktivity, ktoré by mohli mať vplyv na kultúrne pamiatky alebo iné kultúrne hodnoty dotknutého územia, realizovať výlučne na základe rozhodnutia príslušného krajského pamiatkového úradu a v súlade s ním.
* Zabezpečiť, aby sa počas realizácie strategického dokumentu prísne dodržiavali príslušné ustanovenia zákonov najmä zákona č. 543/2002 Z. z. o ochrane prírody a krajiny v znení neskorších predpisov; zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ustanovenia ďalších súvisiacich predpisov v oblasti ochrany vôd; zákona č. 137/2010 Z. z. o ovzduší, vyhlášky MPŽPRR SR č. 356/2010 Z. z., ktorou sa vykonávajú niektoré ustanovenia zákona o ovzduší a ďalších súvisiacich predpisov; zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov a ďalších súvisiacich predpisov; zákona č. 49/2002 Z. z. o pamiatkovej starostlivosti a ďalších súvisiacich predpisov.
* Sledovať a vyhodnocovať vplyvy PD SR v rámci systému monitorovania a hodnotenia navrhovaného v rámci strategického dokumentu, po doplnení environmentálnych ukazovateľov. Ak sa zistí, že skutočné vplyvy spôsobené implementáciou strategického dokumentu na životné prostredie sú horšie, ako sa uvádza v správe o hodnotení strategického dokumentu, obstarávateľ je povinný zabezpečiť opatrenia na ich zmiernenie.
* Všetky vplyvy identifikované v procese strategického hodnotenia PD SR zohľadniť už pri vypracovaní jednotlivých operačných programov.

Všetky odporúčané podmienky je možné akceptovať v rámci rozpracovania strategického dokumentu, posudzovania operačných programov a konkrétnych projektov a následnej realizácie strategického dokumentu.

**5. Rámcový prehľad uplatnených pripomienok s charakteristikou akceptovaných a neakceptovaných pripomienok a dôvodov neakceptovania.**

V rámci pripomienkového konania v procese SEA boli uplatnené tieto pripomienky:

***Ministerstvo práce, sociálnych vecí a rodiny SR***

K zneniu predmetných dokumentov nemá zásadné výhrady.

* Poukazuje na nesúlad znenia tematických cieľov uvedených v správe o hodnotení strategického dokumentu s poslednou konsolidovanou verziou všeobecného nariadenia k Európskym štrukturálnym a investičným fondom.

*Vyjadrenie*

*Tematické ciele uvedené v správe o hodnotení sa z vecného hľadiska nelíšili od tematických cieľov uvedených v konsolidovanej verzii nariadenia. V konečnom návrhu PD SR boli uvedené tematické ciele v súlade s čl. 9 nariadenia Európskeho parlamentu a Rady (EÚ) č. 1303/2013.*

***Ministerstvo kultúry SR, odbor projektového riadenia***

Správu o hodnotení strategického dokumentu berú na vedomie.

* V súvislosti s návrhom strategického dokumentu „Partnerská dohoda SR na roky 2014 – 2020“ žiadajú doplniť v analytickej časti „1.1.4.3.3. Nedostatočné zhodnocovanie kultúrneho a prírodného dedičstva“:

*Vyjadrenie*

*Pripomienka bola zohľadnená pri dopracovaní PD SR.*

* 1.1.4.3.4. Biodiverzita“

„V rámci krajinnej diverzity osobitné postavenie majú historické štruktúry a objekty, najmä 18 mestských pamiatkových rezervácií, 10 pamiatkových rezervácií ľudovej architektúry, 86 pamiatkových zón, 70 pamiatkovo chránených parkov a 15 029 nehnuteľných národných kultúrnych pamiatok; hierarchicky najvyššie 5 lokalít svetového kultúrneho dedičstvo. Stav k 31. 12. 2012“.

*Vyjadrenie*

*Pripomienka bola zohľadnená pri dopracovaní PD SR.*

***Konfederácia odborových zväzov SR***

Bez pripomienok k správe o hodnotení.

K PD SR uvádza:

* Akceptuje myšlienku vybudovania silného a konštruktívneho partnerstva v rámci organizačného a obsahového zabezpečenia prípravy dokumentov na nové programovacie obdobie.

*Berie sa na vedomie*

* Za jednu z rozhodujúcich výziev považuje podporu zamestnanosti a mobility pracovnej sily – časť 1.1.8. dokumentu. Odkaz na podporu, rozvoj a fungovanie sociálnej ekonomiky bude potrebné primeranou váhou rozpracovať do Operačného programu Ľudské zdroje 2014 – 2020. Súbežne s odstraňovaním obrovských regionálnych disparít v nezamestnanosti je potrebné v rámci bodu 1.1.9. venovať zvýšenú pozornosť otázkam sociálnej inklúzie a boja proti chudobe. Táto časť nie je v dokumente dostatočne rozpracovaná a príčiny vzniku chudoby a negatívne dopady z ekonomickej neaktivity a nízkych zárobkov zatiaľ pracujúceho obyvateľstva nie je možné zúžiť len na marginalizované rómske komunity tak ako sú vymedzené investičné priority v OP ĽZ.

*Vyjadrenie*

*Pripomienka KOZ SR k PD SR bola zohľadnená pri dopracovaní strategického dokumentu.*

* Pokiaľ ide o názor, že zamestnanosť by bolo možné podporiť aj pomocou inovatívnych nástrojov, akým môže byť fond rozvoja kapitálu, KOZ SR zastáva názor, že je potrebné najskôr odstrániť komplikovaný a administratívne náročný systém finančného riadenia operačných programov. Osobitne to platí o finančných tokoch v rámci ESF, v prípade ktorého finančná alokácia zdrojov na riešenie nezamestnanosti ohrozených skupín by mala pôsobiť okamžite.

*Vyjadrenie*

*Pripomienka KOZ SR k PD SR bola zohľadnená pri dopracovaní strategického dokumentu.*

* Za rizikovú časť dokumentu považuje KOZ SR oblasť investícií do vzdelávania. Ich zakomponovanie do OP ĽZ, prioritná os 4: Vzdelávanie bude vyžadovať mimoriadne náročnú koordináciu dvoch rezortov, ktorá nemá primeranú kvalitu ako je v tomto prípade Národnej sústavy povolaní a Národnej sústavy kvalifikácií.

*Vyjadrenie*

*Pripomienka KOZ SR k PD SR bude zohľadnená pri vypracovaní OP ĽZ.*

***Združenie Slatinka***

K jednotlivým kapitolám správy o hodnotení uvádza:

* V kapitole III. „Základné údaje o súčasnom stave životného prostredia dotknutého územia“ správy o hodnotení (ďalej len „SOH“) na str. 105 a následne v tabuľkách na stranách 106 – 109 sú formulované environmentálne ciele v súvislosti s Pozičným dokumentom Komisie k vypracovaniu Partnerskej dohody a programov na Slovensku na roky 2014 – 2020 (ďalej len „pozičný dokument“). Konkrétne na str. 107 – Voda sa uvádza, že cieľom je „realizácia technických opatrení na podporu zadržiavania vody, spomalenie odtoku (napr. budovaním vodných nádrží), najmä z povodí deficitných oblastí, oblastí so zníženou retenčnou schopnosťou, zmiernenie účinkov povodní a riešenie environmentálne únosného využívania podzemných vôd.“

Žiadame túto časť prepracovať, pretože v pozičnom dokumente sa žiaden takýto environmentálny cieľ nenachádza, práve naopak – v časti 2.4. Priority na financovanie – Udržateľné a efektívne využívanie prírodných zdrojov výslovne ako príklad opatrenia na zabezpečenie odolnosti voči zmene klímy uvádza „predchádzanie povodniam pomocou riešení založených na ekosystéme“. V Prílohe B, - Hodnotenie potrieb financovania sa vo vzťahu k tematickým cieľom uvádza, že „Opatrenia na prevenciu rizika prispôsobenie sa zmene klímy sa musia zamerať v prvom rade na riešenia prinášajúce viaceré výhody, založené na ekosystémoch, napr. na obnovu záplavových území, ochranu horských lesov a vhodné územné plánovanie“.

Čo sa týka ochrany pred katastrofami (povodňami), odporúčané je podporovať hodnotenie rizika záplav, prispôsobenie sa na základe ekosystémov a „rybníky, ktoré sú používané ako retenčné nádrže vo vodnom hospodárstve pre absorbovanie extrémnych prietokov.

Ekosystémové riešenia a tzv. zelená infraštruktúra sú vo viacerých strategických dokumentoch Európskej komisie chápané výslovne ako alternatíva ku klasickej sivej infraštruktúre (medzi ktoré je menovito zaradené aj výstavba vodných nádrží).“ Žiadame túto časť prepracovať – environmentálne ciele prepracovať v súlade s Pozičným dokumentom a uprednostniť zelené (nie technické) opatrenia na zadržiavanie vody a spomalenie odtoku z krajiny. V žiadnom prípade nie je možné medzi takéto opatrenia zaradiť budovanie vodných nádrží.

*Vyjadrenie*

*Priority a súvisiace tematické ciele vyplývajúce z Pozičného dokumentu sú uvedené len v tabuľke na strane 105 správy o hodnotení.*

*V tabuľke č. 38 na stranách 106 – 109 sú uvedené všeobecné environmentálne ciele, ktoré sú relevantné z hľadiska posudzovaného strategického dokumentu, ktoré vyplývajú z viacerých strategických dokumentov prijatých na medzinárodnej i národnej úrovni.*

*Technické opatrenia na podporu zadržiavania vody (vrátane vodných nádrži) sú napr. sú súčasťou Národného environmentálneho akčného programu – Sektor B – Ochrana a racionálne využívanie vôd.*

*Technické opatrenia môžu mať rôznorodý charakter. Vodné nádrže (ďalej len „VN“) sú na str. 107 správy o hodnotení uvedené len ako príklad.*

*V prípade výstavby VN neznamená to, že to musia byť len veľkokapacitné nádrže, ani že to musia byť výhradne nádrže typu VD Slatinka, ktoré prehradia vodný tok. Budovanie vodných nádrží sa realizuje ľudstvo už celé tisícročia,*

*Na Slovensku je vybudovaných viac ako 200 malých vodných nádrží a cca 50 veľkých vodných nádrží, ktoré sú zaradené do svetového registra veľkých priehrad (ICOLD). Plocha zatopená umelými VN nezaberá ani 0,5 % celkovej plochy územia Slovenska.*

*Existujúce VN (napr. VN Zemplínska Šírava, Veľká Domaša, Ružín I, Polder Beša a ďalšie) zohrali na Slovensku okrem iného i významnú protipovodňovú funkciu. Ďalšie slúžia ako zdroj zásobovania vodou (napr. Bukovec II, Starina). Za VN možno považovať i rybníky na chov rýb. VN slúžia tiež na rekreačné, športové i protipožiarne účely, v poľnohospodárstve ako zdroje vody na zavlažovanie.*

*Na konferencií, ktorá sa konala v novembri 2010 na Štrbskom plese pod názvom „Povodne 2010“ sa okrem iného konštatovalo, že „Nebyť významných technických opatrení, akými sú nádrže, ochranné hrádze, poldre a i. následky povodní by boli ešte katastrofálnejšie.“*

*Medzi mimoriadne dôležité poznatky, prezentované na tomto podujatí boli výsledky štúdií, potvrdzujúce skutočnosť, že:“ schopnosť krajiny zadržať vodu v čase intenzívnych zrážok spravidla neprekračuje 10 %. Pri extrémnych zrážkach, akými bol poznamenaný rok 2010, je táto schopnosť výrazne nižšia“.*

*V odbornom článku „Význam nádrží a ochranných hrádzi v prevencií pred povodňami“ (Bednárová, E., Stavebná fakulta STU, Miščík, M., SVP, š. p., Košice) sa okrem iného uvádza:*

*„Bez veľkých technických opatrení, akými sú nádrže, priehrady, poldre a ochranné hrádze by boli dopady povodňových prietokov na spoločnosť nepredstaviteľné.“*

*„Je zrejmé, že geografické, geologické, klimatologické, hydrogeologické a hydrologické podmienky Slovenska sú z hľadiska vodnosti vcelku pozitívne. Avšak v časovom a územnom rozdelení nepokrývajú potreby vody dostatočne. Vysoká rozkolísanosť prietokov spôsobuje jednak výskyt málovodných, ale aj povodňových prietokov, geologická skladba územia je v niektorých lokalitách Slovenska (napr. východné Slovensko, južná oblasť stredného Slovenska) mimoriadne chudobná na zdroje podzemných vôd a ď. Preto nádrže ako súčasť umelých vodných zdrojov, a tiež ako súčasť protipovodňovej ochrany majú na našom území svoje nezastupiteľné miesto.“*

* V kapitole IV. „Základné údaje o predpokladaných vplyvoch strategického dokumentu na životné prostredie vrátane zdravia“ v časti 1.1. požiadavky na vstupy (str. 111) sa uvádza, že „Nepredpokladajú sa zábery rozsiahlych plôch“. V prípade budovania vodných nádrži je záber plôch pomerne rozsiahly, a teda je nutné ho opísať a vyhodnotiť. Žiadame túto časť dopracovať.

*Vyjadrenie*

*V PD SR, ktorá je predmetom posudzovania sa v rokoch 2014 – 2020 neuvažuje s výstavbou žiadnych veľkých VN, ktoré by vyžadovali rozsiahle zábery pôdy.*

* V kapitole IV. „Základné údaje o predpokladaných vplyvoch strategického dokumentu na životné prostredie vrátane zdravia“ v časti 1.3. Údaje o priamych vplyvoch na životné prostredie sú k TC 5 a TC 6 (str. 120 – 121) uvedené iba všeobecné informácie, nie zhodnotenie vplyvov na životné prostredie. Podľa nášho názoru nie je možné iba uviesť, že „Realizácia opatrení TC 5 bude mať najmä ochranný charakter a prispeje k ochrane a bezpečnosti človeka, ale i všetkých zložiek životného prostredia“, chýba posúdenie vplyvu realizácie technických opatrení na zadržanie vody (budovanie vodných nádrží), či vplyvu technických opatrení na preventívnu ochranu pred povodňami na vodných tokoch. Predovšetkým máme na myslí vplyv na zhoršenie stavu vôd, zánik biotopov a ďalšie vplyvy. Žiadame túto časť správy dopracovať.

*Vyjadrenie*

*Predpokladané vplyvy na vodné toky, spôsobené jeho prípadným prehradením, vplyvy na hydrologické pomery, biotopy a i. sú uvedené na str. 118 správy o hodnotení v súvislosti s výstavbou vodných elektrárni.*

* V kapitole IV. „Základné údaje o predpokladaných vplyvoch strategického dokumentu na životné prostredie vrátane zdravia“ v časti 11.3. Vplyvu na zložky a faktory životného prostredia (str. 123 – 127) sú opísané

- vplyvy na klimatické pomery – nie sú identifikované žiadne negatívne vplyvy. Žiadame dopracovať túto časť, vplyvy veľkých vodných nádrží na klimatické pomery sú dostatočne známe aj vo všeobecnosti, nie sú viazané iba na miestne pomery;

- vplyvy na vodné pomery – iba sa konštatuje, že „Negatívne, ale i pozitívny vplyv na povrchové toky (fragmentácia) bude mať prípadná výstavba vodných nádrží – veľkých i malých.“ Absolútne chýba aspoň opis, keď už nie zhodnotenie vplyvu na stav vôd (pozdĺžna a priečna spojitosť, chemizmus, výskyt druhov , kolísanie prietokov...). Žiadame dopracovať.

- vplyv na obyvateľstvo a jeho zdravotný stav – zhodnotenie negatívnych vplyvov na zdravie obyvateľstva je absurdne. Celé hodnotenie sa týka iba vnútra budov, pretože podľa SOH sa ľudia zdržiavajú cca 90 % denného času v uzavretých priestoroch. Tak sa dozvedáme, že z dôvodu zatepľovania a znižovania úspor energie môžu byť ľudia vystavení účinkom plesní. Iné negatívne vplyvy neboli opísané a zhodnotené. Žiadame dopracovať.

*Vyjadrenie*

*PD SR je strategický dokument s určitým cieľom a určitým časovým rámcom realizácie na programové obdobie 2014 – 2020.*

*Navrhovaný strategický dokument vzhľadom na jeho charakter, nie je dokument priestorovým, ale poskytuje len všeobecný popis okruhov činnosti, ktoré by mohli byť realizované v rámci priorít a súvisiacich tematických cieľov podporovaných z Európskych štrukturálnych a investičných fondov prostredníctvom operačných programov a z nich vyplývajúcich projektov.*

*Priority a tematické ciele PD SR budú po jej schválení realizované prostredníctvom operačných programov, ktoré ich budú konkretizovať a premietať do konkrétnych projektov. Operačné programy a následne i projekty navrhované na realizáciu budú posúdené z hľadiska vplyvu na životné prostredie podľa zákona.*

*Predpokladané vplyvy PD SR na životné prostredie sú v správe o hodnotení popísané z dvoch hľadísk – identifikácia vplyvov podľa stanovených priorít a tematických cieľov a predpokladané vplyvy na zložky a faktory životného prostredia v rozsahu, ktorý zodpovedá charakteru a dosahu strategického dokumentu.*

*Opätovne je potrebné pripomenúť, že v návrhu PD SR sa neuvažuje s VN takého rozsahu, ktoré by ovplyvnili klimatické pomery Slovenska.*

*Vzhľadom na skutočnosť, že PD SR je dokument, ktorý uzatvára SR s EK možno predpokladať, že vplyvy realizácie projektov, ktoré budú realizované podľa priorít a tematických cieľov určených EK na zdravie obyvateľstva budú prevažne pozitívne. Toto je totiž hlavným cieľom tejto dohody.*

*Konštatovanie o negatívnom vplyve zatepľovania na zdravie obyvateľstva je prevzaté zo Správy o zdravotnom stave obyvateľstva SR za roky 2009 – 2011 (ÚVZ SR, 2012) a uvádza sa z toho dôvodu, že v rámci PD SR sa uvažuje s realizáciou opatrení súvisiacich so zatepľovaním budov za účelom zníženia spotreby energie.*

* Kapitola V. Navrhované opatrenia na prevenciu, elimináciu, minimalizáciu a kompenzáciu vplyvov na životné prostredie a zdravie (str. 130 a ďalej) – väčšina opatrení v časti 1) je iba opisom povinnosti daných zákonmi, ktoré musia byť realizované tak či tak (posúdenie cez EIA, SEA a pod). Žiadame doplniť opatrenia a stanoviť základné rámce pre opatrenia, napr. prijať zásadu, že žiadnym opatrením na prevenciu, elimináciu minimalizáciu a kompenzáciu vplyvov na životné prostredie a zdravie nesmie byť zhoršené životné prostredie, či negatívne ovplyvnené zdravie v inej časti krajiny (čo znamená, že opatrenie musí byť v súlade s Vodným plánom Slovenska, nové MVE môžu byť budované iba také, ktoré neprehradia celá koryto toku a pod.).

*Vyjadrenie*

*Opatrenia uvedené v kapitole V. správy o hodnotení sú zodpovedajúce charakteru a dosahu posudzovaného strategického dokumentu, ktorým je PD SR.*

*Odporúčané opatrenie Združenia Slatinka má rovnako všeobecný charakter, nakoľko zo všetkých všeobecne záväzných právnych predpisov SR vyplýva, že nemôže byť povolená realizácia žiadnej činnosti, ktorá by preukázateľne zhoršila životné prostredie.*

*Opatrenia na elimináciu negatívnych vplyvov budú konkretizované v rámci posudzovania vplyvov operačných programov a projektov podľa zákona.*

Podstatná časť predložených stanovísk k PD SR obsahovala odporúčania na úpravu, prípadne na doplnenie strategického dokumentu. Väčšina pripomienok sa týkala analytickej časti strategického dokumentu, kde išlo predovšetkým o návrhy na doplnenie údajov a informácii. V niektorých stanoviskách bol vyjadrený dôraz a potreba dopracovania špecifickej časti PD SR (napr. na podporu zamestnanosti a mobility pracovnej sily, na otázky sociálnej inklúzie a boja proti chudobe, atď.) alebo bola vyjadrená potreba previazanosti a súladu strategického dokumentu s celoštátnym dosahom a regionálnymi strategickými dokumentmi alebo tiež prejavená podpora vytvorenia silného a konštruktívneho partnerstva pri príprave dokumentov na nové programovacie obdobie.

Obstarávateľ v štádiu dopracovania návrhu strategického dokumentu prehodnotí jednotlivé požiadavky pripomienkujúcich subjektov a opodstatnené požiadavky zohľadní pri vypracovaní konečného znenia návrhu strategického dokumentu.

Stanoviska k správe o hodnotení neobsahovali žiadne závažné pripomienky a bola zobratá na vedomie bez akýchkoľvek výhrad a bez námetov na úpravu, prípadne na dopracovanie.

Všetky pripomienky predložené v procese posudzovania boli dôsledne vyhodnotené a sú súčasťou dokumentácie z procesu posudzovania. Všetky opodstatnené pripomienky a požiadavky, ktoré by súviseli s vplyvom PD SR na životné prostredie, boli premietnuté do opatrení z procesu posudzovania.

**III. Zhrnutie hodnotenia vplyvov strategického dokumentu na vládnej úrovni**

1. **Vplyv na zložky životného prostredia.**

***Vplyvy na geomorfologické pomery a horninové prostredie***

Realizácia PD SR môže mať pozitívny i negatívny vplyv na horninové prostredie.

Pozitívne vplyvy na horninové prostredie budú súvisieť najmä s:

* odstraňovaním starých environmentálnych záťaží;
* realizáciou protipovodňových opatrení a opatrení proti ostatným živelným pohromám;
* realizáciou preventívnych opatrení proti aktivácií geodynamických javov (zosuvy, erózia);
* zlepšením kvality prostredia v sídlach;
* zlepšením kvality vôd.

Negatívne vplyvy na horninové prostredie možno očakávať v dôsledku:

* ovplyvnenia horninového prostredia pri zakladaní nových stavieb;
* možnosti znečistenia horninového prostredia počas výstavby a prevádzky objektov infraštruktúry, najmä v prípade havárie.

Všetky zásahy do horninového prostredia a následné sanácie sa musia dôsledne vykonávať na základe výsledkov podrobného inžiniersko-geologického a hydrogeologického prieskumu.

Realizácia PD SR nebude súvisieť s takými zásahmi, ktoré by spôsobili zásadnú zmenu geomorfologických pomerov.

Vzhľadom na charakter PD SR sa závažné negatívne vplyvy na geomorfologické pomery a horninové prostredie jeho realizáciou nepredpokladajú.

***Vplyvy na klimatické pomery***

Realizácia opatrení PD SR bude mať prevažne pozitívny vplyv na klimatické pomery dotknutého územia prostredníctvom tematických cieľov TC 4 *Podpora a prechod na nízkouhlíkové hospodárstvo* vo všetkých sektoroch a TC5 *Podpora prispôsobovania sa zmenám klímy, predchádzanie a riadenie rizika n*ajmä znížením energetickej náročnosti, zvýšením využívania OZE v MSP a prechodom na nízkouhlíkové hospodárenie v odvetviach poľnohospodárstva, potravinárstva a lesného hospodárstva.

V oblasti rozvoja vidieka bude predpokladanou pozitívnou zmenou zvýšenie účinnosti využitia energie v poľnohospodárstve a pri spracovaní potravín, využitia OZE, vedľajších produktov, odpadov, zvyškov a iných nepotravinových surovín na účel biohospodárstva, zníženie emisie oxidu dusného a metánu z poľnohospodárstva, ako aj podpora sekvestrácie oxidu uhličitého v poľnohospodárstve a lesnom hospodárstve.

Pozitívnym vplyvom na ovzdušie bude i zvýšenie energetickej efektívnosti dopravného systému a budov.

Negatívne ovplyvnenie klimatických pomerov môže byť spôsobené rozširovaním zastavaných plôch a znižovaním výmery poľnohospodárskej a lesnej pôdu a znižovaním výmery zelene.

Významnejšie negatívne vplyvy PD SR na klimatické pomery dotknutého územia sa nepredpokladajú.

***Vplyvy na ovzdušie***

Zvýšená produkcia látok znečisťujúcich ovzdušie bude spojená s výstavbou nových zariadení. Počas výstavby zariadení bude dochádzať k znečisťovaniu ovzdušia prachom a emisiami výfukových plynov v dôsledku stavebnej činnosti – prevádzkou stavebnej mechanizácie a stavebnej nákladnej dopravy. Zraniteľné budú miesta pohybu mechanizácie, ktoré budú v dotyku citlivými územiami. Tieto vplyvy majú len dočasný charakter a je ich možné zmierniť technickými, technologickými a organizačnými opatreniami.

Pozitívny vplyv na ovzdušie možno predpokladať najmä v dôsledku

* zníženia emisií skleníkových plynov;
* zníženie emisií ostatných látok znečisťujúcich ovzdušie;
* zvýšením výroby energie z OZE a v tej súvislosti so znížením spotreby fosílnych palív realizáciou priorít v rámci TC 4 a TC 5 ;
* zvýšením kvality dopravnej infraštruktúry realizáciou investičných priorít v rámci TC 7.

Realizáciou PD SR sa neočakáva závažné zhoršenie stavu kvality ovzdušia v SR v dotknutých územiach v porovnaní so súčasným stavom. Naopak, jej realizáciou sa prispeje pozitívne ku kvalite ovzdušia na území SR.

***Vplyvy na vodné pomery***

Realizácia priorít a tematických cieľov stanovených v rámci PD SR nemá vysoké nároky na spotrebu vody. Rovnako sa nepredpokladá významná produkcia odpadových vôd.

Navrhovanou dostavbou kanalizácie a ČOV sa významnou mierou prispeje k zlepšeniu kvality povrchových a podzemných vôd. Pozitívny vplyv na vodné pomery bude mať i zvýšenie pripojenia obyvateľstva na verejnú kanalizáciu a zvýšenie účinnosti využitia vody v poľnohospodárstve .

Pozitívny vplyv na vodné pomery dotknutého územia sa očakávajú v súvislosti s realizáciou protipovodňovej ochrany územia a prevenciou proti aktivácii geodynamických javov.

Významný pozitívny vplyv na vodné pomery dotknutého územia bude mať i odstraňovanie starých ekologických záťaži vrátane starých banských diel.

Negatívny, ale i pozitívny vplyv na vodné pomery (povrchové i podzemné vody) bude mať i prípadná výstavba vodných elektrárni spojená s výstavbou veľkých i malých vodných nádrží.

Negatívne ovplyvnenie kvality povrchových (najmä malých vodných tokov a vodných plôch) a podzemných vôd prichádza do úvahy hlavne počas výstavby dopravných stavieb. Počas výstavby a prevádzky cestných komunikácii, ale i iných objektov, možno najmä v prípade havárie predpokladať kontamináciu povrchových a podzemných vôd ropnými látkami. V štandardných prevádzkových podmienkach je riziko ohrozenia kvality povrchových vôd málo pravdepodobné.

Negatívny vplyv na kvalitu podzemných a povrchových vôd možno predpokladať v dôsledku intenzívneho pestovania energetických plodín (repky olejnej, kukurice) a to najmä možnou kontamináciou vôd vyplavovaním agrochemikálií a v dôsledku erózie a pod.

Na základe uvedených skutočnosti sa predpokladajú i negatívne vplyvy realizácie PD SR na povrchové a podzemné vody, ale pri dodržaní platných právnych predpisov ich možno hodnotiť ako málo významné a je možné ich eliminovať účinnými opatreniami.

***Vplyvy na pôdu***

Najvýznamnejším priamym negatívnym vplyvom realizácie PD SR na pôdu, je trvalý záber poľnohospodárskej a lesnej pôdy.

Zábery pôdy budú spojené najmä s výstavbou dopravnej infraštruktúry a nových objektov MSP a umiestnenia objektov súvisiacich s využívaním OZE.

Významný vplyv na pôdu bude spojený i s využívaním OZE napr. v dôsledku intenzívneho pestovania biomasy na energetické účely – veľkoplošné výmery energetických monokultúr. Agrochemické postupy spojené s intenzívnym pestovaním energetických plodín predstavujú riziko erózie, zhutňovania a ďalších foriem degradácie pôdneho fondu.

Významné dočasné zábery pôdy súvisia i pri výstavbe veľkoplošných fotovoltických elektrárni často na kvalitných poľnohospodárskych pozemkoch. K záberom pôdy dochádza napr. i pri výstavbe veterných elektrárni a pri budovaní prístupových komunikácii k nim. Pri výstavbe veterných elektrárni sa do pôdy umiestňujú i objemné železobetónové základy.

Podľa kódu bonitovaných pôdno-ekologických jednotiek sú poľnohospodárske pôdy zaradené do 9 skupín kvality. Podľa § 12 ods. 1 zákona č. 220/2004 Z. z. o ochrane poľnohospodárskej pôdy orgán ochrany poľnohospodárskej pôdy zabezpečí ochranu najkvalitnejšej poľnohospodárskej pôdy v katastrálnom území podľa kódu bonitovaných pôdno-ekologických jednotiek. Poľnohospodársku pôdu možno použiť na stavebné účely a iné nepoľnohospodárske účely len v nevyhnutných prípadoch a v odôvodnenom rozsahu.

Z uvedeného vyplýva, že na najkvalitnejších poľnohospodárskych pôdach 1. – 4. skupiny kvality by sa nemalo uvažovať s umiestnením priemyselných zariadení ani energetických a iných zariadení. Pri odňatí poľnohospodárskej pôdy na nepoľnohospodárske účely je potrebné postupovať prísne podľa všeobecne záväzných právnych predpisov v oblasti ochrany pôdy.

Často sa na kvalitnej poľnohospodárskej pôde namiesto pestovania kultúrnych plodín (vrátane ovocia a zeleniny) stavajú skladové haly, do ktorých sa dováža ovocie (napr. jablka, slivky, čerešne) a zelenina (napr. rajčiny, mrkva, zemiaky, uhorky), na pestovanie ktorých sú na Slovensku ideálne podmienky, často zo vzdialených krajín (Holandska, Španielska, Francúzska, Talianska a dokonca z Tunisu).

Pozitívny vplyv na pôdu realizáciou PD SR možno očakávať v dôsledku odstraňovania starých záťaží a v dôsledku realizácie opatrení na zníženie znečisťovania ovzdušia, vody a v dôsledku realizácie preventívnych opatrení proti živelným pohromám.

Vplyv realizácie PD SR na pôdu možno hodnotiť ako vplyvy malo významný, zmierniteľný realizáciou vhodných opatrení.

***Vplyvy na faunu flóru a ich biotopy***

Stanovením priorít a tematických cieľov možno predpokladať realizáciu konkrétnych opatrení, ktoré budú mať pozitívny ale i negatívny vplyv na faunu, flóru a ich biotopy.

Sprievodnými negatívnymi vplyvmi výstavby nových zariadení infraštruktúry, najmä cestnej dopravy a výstavbou zariadení na využívanie OZE bude najmä:

* priame ničenie ekosystémov – strata stanovíšť rastlinných a živočíšnych druhov počas výstavby;
* fragmentácia a zmeny biotopov pôvodných druhov fauny a flóry;
* fragmentácia súvislých lesných porastov;
* narušenie regeneračnej schopnosti ekosystémov;
* vytváranie bariéry pre migrujúce živočíchy suchozemské i vodné;
* svetelné znečistenie dotknutého prostredia;
* vyrušovanie živočíchov z dôvodu zvýšeného pohýbu mechanizmov a ľudí, čo spôsobí zmeny v správaní sa živočíšnych druhov;
* vznik nových, prechodných biotopov;
* rozširovanie nepôvodných (inváznych) druhov rastlín a živočíchov;
* zmeny vegetácie a živočíšnych biotopov v okolí nových dopravných komunikácií;
* riziko kontaminácie okolia ciest ropnými látkami pri haváriách;
* usmrcovanie vtákov a netopierov pri stretoch s prenosovými vedeniami elektriny, veternými elektrárňami a dopravou.

Za pozitívne vplyvy na faunu flóru a jej biotopy možno považovať realizáciu opatrení na zníženie znečisťovania ovzdušia, vody, odstraňovanie starých ekologických záťaží. Odstraňovanie starých ekologických záťaži môže mať i negatívny vplyv na faunu, flóru a ich biotopy, nakoľko sa tieto plochy stali stanovišťom pre niektoré druhy živočíchov a rastlín, často i chránených druhov.

Vplyv realizácie PD SR na faunu flóru a ich biotopy možno považovať za významný.

***Vplyvy na krajinu***

Realizácia opatrení vyplývajúcich z PD SR bude mať vplyv na zmenu krajinného razu napr. v prípade výstavby nových cestných komunikácii a energetických zariadení najmä veterných elektrárni, malých vodných elektrárni, fotovoltických elektrárni, bioplynových staníc.

V krajine vzniknú nové prvky, ktoré pri nevhodnom umiestňovaní spôsobujú narušenie scenérie krajiny. Nové objekty budú často predstavovať v krajine kvalitatívne nový prvok a v niektorých prípadoch a priestoroch – budú nepochybne dominantou.

V krajine z hľadiska štruktúry pribudnú plochy zastavané. Zmena štruktúry krajiny bude citeľnejšia v tých oblastiach, kde bude dochádzať k výstavbe v  nedotknutom prírodnom prostredí. Takéto oblasti je podľa možnosti potrebné ponechať nezastavané. Pri umiestňovaní nových prvkov v zastavanom území nebude vplyv tak citeľný.

**Vplyvy PD SR, ktoré bolo možné predpokladať v rámci etapy SEA nie sú takého charakteru, ktoré by spôsobili závažný vplyv na životné prostredie dotknutého územia a ktoré by bránili jeho schváleniu.**

**Negatívne vplyvy PD SR na životné prostredie predpokladané v etape SEA, je možné eliminovať prípadne odstrániť realizáciou opatrení, uvedených v kapitole V. správy o hodnotení a opatrení, ktoré vyplynú z výsledkov posudzovania podľa tretej a štvrtej časti zákona a ktoré budú upresňované v etape povoľovania podľa stavebného zákona za účasti environmentálnych orgánov a orgánov na ochranu zdravia.**

**2. Vplyv na zdravie obyvateľov.**

***Vplyvy na obyvateľstvo a jeho zdravotný stav***

Zdravotný stav obyvateľstva v každej krajine je výslednicou zložitej súhry genetického vybavenia ekonomickej a psychosociálnej situácie, kvality životného prostredia, výživy a životného štýlu, ako aj všeobecnej dostupnosti a úrovne zdravotnej starostlivosti.

Kvalita životného prostredia je jedným z rozhodujúcich faktorov vplývajúcich na zdravie a priemerný vek obyvateľstva.

Pri správne nastavenej a uplatňovanej stratégii rozvoja spoločnosti sa nepredpokladajú závažné negatívne vplyvy na zdravotný stav obyvateľstva, naopak môže významne prispieť k jeho upevňovaniu.

Realizácia podstatnej časti navrhovaných priorít a tematických cieľov PD SR bude pozitívne prispievať k zlepšeniu celkového zdravotného stavu obyvateľstva – fyzického i duševného (napr. zlepšenie dopravnej a ostatnej infraštruktúry, zlepšenie kvality ovzdušia, zníženie skleníkových plynov a ďalšie).

Zvýši sa podiel obyvateľov zásobovaných vodou z verejných vodovodov. V roku 2011 bolo najviac obyvateľov zásobovaných vodou z verených vodovodov v Bratislavskom kraji (96,9 %) a najmenej v Prešovskom kraji (79,3 %). V obciach, kde nie je vybudovaný verejný vodovod, sú obyvatelia zásobovaní vodou z domových studní, u ktorých kvalita vody často nezodpovedá požiadavkám NV SR č. 354/2006 Z. z. Ide najmä o mikrobiologickú (v ukazovateľoch všeobecného a fekálneho znečistenia) a fyzikálno-chemickú závadnosť (zákal, dusičnany, dusitany, amónne ióny, a iné.).

Zvýši sa podiel obyvateľov pripojených na kanalizáciu a ČOV. Dobudovaním kanalizácie a ČOV sa zníži riziko kontaminácie povrchových a podzemných vôd, pôdy a horninového prostredia, čím sa zároveň zníži hygienické a zdravotné riziko.

Významnou témou posledných rokov na medzinárodnej, ako aj na národnej úrovni sú klimatické zmeny a ich vplyv na zdravie. Podľa súčasných svetových poznatkov možno predpokladať, že zdravotný stav obyvateľov SR bude v súvislosti s prejavmi klimatických zmien ohrozovaný najmä extrémnymi výkyvmi počasia a vlnami horúčav. Predpokladá sa vypracovanie súboru indikátorov napomáhajúcich analyzovanie a monitorovanie vplyvu klimatických zmien na zdravie, úprava súčasnej legislatívy ako aj vzdelávanie v danej problematike. Realizáciou PD SR sa prispeje k znižovaniu produkcie skleníkových plynov a tým i k celkovému znižovaniu klimatických zmien.

Klimatické zmeny a extrémne výkyvy počasiavýrazne ovplyvňujú zdravotný stav človeka. Podľa informácii WHO vedie napr. zvýšenie priemernej ročnej teploty o 1°C k nárastu intenzity úmrtnosti o 1-3 %. Ohrozenými skupinami sú najmä staršie osoby a malé deti, ktoré majú zníženú schopnosť regulácie telesnej teploty. Počas horúcich dní, kedy je vzduch silne znečistený prachovými časticami a prízemným ozónom, možno predpokladať nárast intenzity úmrtnosti na respirační a kardiovaskulárne choroby.

Kvalita vonkajšieho (voľného) ale i vnútorného ovzdušia (v budovách) je významným faktorom, ktorý ovplyvňuje zdravotný stav obyvateľstva.

Zo zdravotného hľadiska sú za najzávažnejšie považované emisie z dopravy, najmä prachové častice PM10, PM2,5, prchavé uhľovodíky (osobitne karcinogénny benzén a 1 - 3 butadién), ďalej emisie CO a NOX. Zvýšené koncentrácie PM10 v ovzduší vplývajú na ľudský organizmus a prispievajú k vzniku ochorení dýchacieho systému a k vzniku alergických ochorení. Najcitlivejšími skupinami populácie vzhľadom k týmto znečisťujúcim látkam sú astmatici, ľudia s kardiovaskulárnymi a chronickými pľúcnymi ochoreniami, deti a starší ľudia. Realizáciou priorít a cieľov PD SR sa významnou mierou prispeje k znižovaniu emisií prachových častíc PM10, PM2,5 a tiež ostatných látok znečisťujúcich ovzdušie.

Možno predpokladať, že realizáciou projektov dopravnej infraštruktúry sa zlepšia hlukové pomery v dotknutom území, čo prispeje pozitívne k zdravotnému stavu obyvateľstva, nakoľko hluk pôsobí predovšetkým ako stresový faktor negatívne vplývajúci na činnosť kardiovaskulárneho systému, nervovú sústavu a psychiku človeka, pričom znižuje mieru sústredenia, spôsobuje depresie, poruchy spánku a pod.

Dobudovaním informačných systémov sa zvýši informovanosť obyvateľstva o kvalite ovzdušia a vôd.

Pozitívnym vplyvom na obyvateľstvo a jeho zdravie bude i vytváranie nových pracovných príležitosti a zvyšovanie zamestnanosti, príjmov a následné i zvýšenie kúpyschopností obyvateľstva v dôsledku realizácie PD SR.

Negatívne môžu vplývať na obyvateľstvo a jeho zdravie i nevhodne umiestnené zariadenia na využívanie OZE (napr. veterné elektrárne, fotovoltické elektrárne, MVE).

Vzhľadom na skutočnosť, že ľudia sa zdržiavajú cca 90 % denného času v uzatvorených priestoroch (byty, pracoviská), nadobúda z hľadiska zdravotného význam ovzdušie vnútorných priestorov. Za negatívny vplyv na zdravie obyvateľstva možno považovať napr. realizáciu opatrení súvisiacich so zatepľovaním budov za účelom zníženia spotreby energií. V dôsledku zatepľovania budov dochádza k následnému zníženiu intenzity ich vetrania. V takýchto priestoroch dochádza často i k zvýšeniu vlhkosti, čím sa vytvára vhodné prostredie pre plesne.

Možné vplyvy realizácie PD SR na obyvateľstvo budú súvisieť najmä s predpokladaným zvýšením hluku produkovaným v rámci nových činnosti, zvýšeným dopravným zaťažením územia a ovplyvnením kvality ovzdušia.

S podmienkou realizácie účinných opatrení a dodržiavania platných limitov sa nepredpokladá závažný negatívny vplyv realizácie PD SR na dotknuté obyvateľstvo a jeho zdravotný stav. Naopak sa predpokladá významný pozitívny vplyv jeho realizácie na zdravie obyvateľstva a to tým, že sa zlepší environmentálna, technická a sociálna infraštruktúra.

**3. Vplyv na chránené územia [napr. na navrhované chránené vtáčie územia, územia európskeho významu alebo európsku sústavu chránených území (Natura 2000), národné parky, chránené krajinné oblasti, chránené vodohospodárske oblasti].**

Na základe výsledkov posudzovania vplyvov na životné prostredie možno konštatovať, že pri realizácii opatrení vyplývajúcich z posudzovaného strategického dokumentu môžu vzniknúť situácie, kedy sa navrhovaná činnosť dostane do kontaktu s územím chráneným podľa osobitných predpisov, vrátane území Natura 2000.

Environmentálne dôležité oblasti, ktoré sa nachádzajú v dosahu PD SR v SR, sú chránené najmä na základe dvoch osobitných predpisov:

* + územia chránené podľa zákona č. 543/2002 Z. z. o ochrane prírody a krajiny,
	+ územia chránené podľa zákona č. 364/2004 Z. z. o vodách.

V chránených oblastiach je zachovanie územia a ochrana predmetu ochrany pred akýmikoľvek zmenami prvoradá. Chránené územia sú okrem iného relatívne málo narušené antropogénnou činnosťou a sú najcennejšou devízou Slovenska. V súčasnosti sa prejavujú výrazné tlaky na znižovanie výmery a úpravu hraníc predovšetkým národných parkov (prebiehajúci proces zonácie).

Do ochrany sa počíta aj ochrana rozmanitosti, jedinečnosti a krásy prírody a krajiny. Zabezpečenie rozmanitosti, jedinečnosti a krásy slovenskej prírody a krajiny, ako životných podmienok pre človeka a predpokladu pre jeho zotavenie sa v prírode a krajine, je jedným z hlavných cieľov ochrany prírody a krajiny. Tento cieľ obsahuje, okrem iného, zachovanie nezastavaných oblastí ako predpoklad pre zotavenie sa v prírode a krajine, vrátane zachovania krajiny s výnimočnou pestrosťou, jedinečnosťou a krásou, ako aj zachovanie historickej kultúrnej krajiny (napr. hrady, zámky, osídlenie).

Pri realizácií strategického dokumentu bude nevyhnutné akceptovať požiadavky vyplývajúce zo všeobecne záväzných právnych predpisov. Navrhované energetické zariadenia na báze OZE by sa nemali umiestňovať do chránených území a v žiadnom prípade do chránených území s najvyšším stupňom ochrany (4. a 5. stupeň) podľa zákona č. 543/2002 Z. z.

Každá navrhovaná činnosť, ktorá by mala byť umiestnená v územiach chránených podľa osobitných predpisov, bude dôsledne posúdená z hľadiska vplyvu na životné prostredie podľa zákona č. 24/2006 Z. z. a jej umiestnenie môže byť povolené len v prípade, že nebude mať negatívny vplyv na priaznivý stav tohto územia a neohrozí predmet jeho ochrany, tzn. že sa musia preskúmať všetky informácie a  zraniteľnosť druhov a biotopov, ktoré sú predmetom ochrany lokality.

Všetky druhy projektov musia byť posúdené z hľadiska dlhodobých vplyvov a tie musia byť monitorované a kontrolované. Každý projekt realizovaný v dosahu chráneného územia musí brať do úvahy a realizovať nevyhnutné opatrenia na jeho ochranu na danom mieste.

Súčasťou každého projektu, ktorý sa dostane do kontaktu s chráneným územím, by mala byť i povinnosť zvyšovania povedomia o dotknutom chránenom území (napr. aktívna kampaň) alebo dokonca forma environmentálneho vzdelávania jeho účastníkov. Projekt navrhovaný na území Natura 2000 má predchádzať negatívnym vplyvom na lokalitu, alebo dokonca by mal podporovať ochranu prírody danej lokality do tej miery, ako je to možné. Navrhovateľ projektu musí vždy brať do úvahy skutočnosť, že lokalita, ktorú si vybral pre umiestnenie svojej činnosti patrí napr. do siete chránených území Natura 2000.

Zvýšenú pozornosť s prísnym dodržiavaním právnych predpisov je potrebné venovať i umiestneniu zariadení a využívaniu územia vo vodohospodársky chránených územiach (chránené vodohospodárske oblasti, pásmach hygienickej ochrany vodných zdrojov, vodárenské toky, vodohospodársky významné toky).

Pri realizácií konkrétnych projektov súvisiacich s realizáciou strategického dokumentu bude nevyhnutné bez výnimky akceptovať požiadavky vyplývajúce zo všeobecne záväzných právnych predpisov v oblasti ochrany prírody a krajiny, najmä zákona č. 543/2002 Z. z. o ochrane prírody a krajiny a súvisiacich predpisov a zákona č. 364/2004 Z. z. o vodách a o zmene a doplnení zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov ako i ďalších predpisov v oblasti ochrany životného prostredia.

**S podmienkou realizácie účinných opatrení, ktoré vyplynuli z procesu posudzovania, sa závažný vplyv realizácie PD SR na chránené územia nepredpokladá.**

**4. Vplyv na životné prostredie presahujúci štátne hranice.**

Realizáciou posudzovaného strategického dokumentu sa v štádiu SEA nepredpokladajú závažné negatívne cezhraničné environmentálne vplyvy, ani vplyvy na ľudské zdravie.

Ďalšie stupne rozpracovania a konkretizácie PD SR - všetky operačné programy, budú posudzované z hľadiska vplyvu na životné prostredie vrátane posudzovania vplyvov presahujúcich štátne hranice.

Následne každý konkrétny projekt a jeho zmena, ktorý bude spĺňať prahové hodnoty podľa prílohy č. 8 zákona bude posúdený z hľadiska vplyvov na životné prostredie vrátane vplyvov presahujúcich hranice SR.

V prípade, že budú identifikované akékoľvek predpokladané negatívne vplyvy presahujúce štátne hranice, budú o tom včas informované dotknuté strany.

**IV. Závery**

**1. Výsledok procesu posudzovania (odporúčanie, neodporúčanie).**

Na základe výsledku procesu posudzovania vplyvov na životné prostredie podľa ustanovení zákona, pri ktorom sa zvážil stav využitia územia a únosnosť prírodného prostredia, význam očakávaných vplyvov PD SR na životné prostredie, chránené územia a zdravie obyvateľstva, z hľadiska ich a pravdepodobnosti, rozsahu a trvania, so zameraním najmä na súlad s ostatnými strategickými dokumentmi na cezhraničnej, národnej, regionálnej a lokálnej úrovni, úroveň spracovania správy o hodnotení, stanovísk dotknutých subjektov výsledku verejného prerokovania a konzultácií a za súčasného stavu poznania

**s a o d p o r ú č a**

schválenie strategického dokumentu „Partnerská dohoda Slovenskej republiky na roky 2014 - 2020".

**2. Odporúčaný variant.**

Na schválenie sa odporúča návrh „Partnerskej dohody Slovenskej republiky na roky 2014 - 2020“,vo verzii ktorá bola posudzovaná z hľadiska vplyvov na životné prostredie, upravenej podľa relevantných pripomienok, predkladaných počas procesu posudzovania.

**3. Odôvodnenie bodov 1 a 2.**

Odporúčanie schválenia PD SR je založené na celkových výsledkoch procesu posudzovania vplyvov PD SR na životné prostredie pri ktorom sa postupovalo podľa ustanovení zákona č. 24/2006 Z. z. a podľa požiadaviek smernice SEA.

Pri odporúčaní schválenia PD SR sa brali do úvahy environmentálne, sociálne a hospodárske vplyvy na národnej úrovni ako aj vplyvy na horninové prostredie, reliéf, nerastné suroviny, geodynamické a geomorfologické javy, pôdu, miestnu klímu, ovzdušie, povrchové a podzemné vody, hlukovú situáciu a ďalšie fyzikálne a biologické faktory, na genofond, biodiverzitu, ekologickú stabilitu, územia chránené podľa osobitných predpisov vrátane území Natura 2000, krajinu, územný systém ekologickej stability, obyvateľstvo a jeho zdravie, na kultúrne a historické pamiatky, paleontologické a archeologické náleziská, kultúrne hodnoty nehmotnej povahy a využívanie zeme.

Z výsledku posudzovania vplyvov na životné prostredie vyplynulo, že PD SR vo verzii, ktorá bola posudzovaná z hľadiska vplyvov na životné prostredie je po dopracovaní prijateľná z hľadiska celkových (negatívnych i pozitívnych) vplyvov na životné prostredie.

Za predpokladu akceptovania a realizácie odporúčaní uvedených v stanovisku MŽP SR a zabezpečenia dôsledného monitorovania je možné minimalizovať prevažnú časť predpokladaných negatívnych vplyvov implementácie PD SR na životné prostredie.

V správe o hodnotení boli špecifikované, popísané, hodnotené a kvantifikované predpokladané významné vplyvy PD SR na životné prostredie a zdravie obyvateľstva. Preukázal sa potenciál pozitívnych vplyvov PD SR na životné prostredie a rozvoj ľudských zdrojov, ako aj eliminovateľnosť resp. minimalizovateľnosť potenciálnych negatívnych environmentálnych vplyvov implementácie PD SR za predpokladu realizácie preventívnych opatrení a zabezpečenia monitoringu environmentálnej optimálnosti a jej implementácie na úrovni jednotlivých projektov.

**4. Vyhlásenie sumarizujúce, ako boli začlenené úvahy o environmentálnych aspektoch do strategického dokumentu a ako bola zohľadnená správa o hodnotení strategického dokumentu, ako boli zohľadnené stanoviská verejnosti k správe o hodnotení strategického dokumentu, výsledky uskutočnených konzultácií, dôvody výberu schváleného strategického dokumentu v porovnaní s inými prijateľnými variantmi vrátane návrhu monitoringu a o opatreniach, o ktorých sa rozhodlo v súvislosti s monitoringom.**

Environmentálne aspekty sú integrálnou súčasťou PD SR, pretože napr. priorita „Udržateľné a efektívne využívanie prírodných zdrojov“ a jej tematické ciele sú priamo zamerané na riešenie environmentálnych problémov. Cieľom strategického environmentálneho posudzovania bolo posúdiť predpokladané vplyvy strategického dokumentu na životné prostredie a zdravie obyvateľstva a navrhnúť také opatrenia, ktoré budú negatívne vplyvy eliminovať a minimalizovať.

Výsledok posudzovania bol zohľadnený pri dopracovaní strategického dokumentu pred jeho schválením.

Návrh vhodných environmentálnych indikátorov na monitorovanie implementácie PD SR a navrhnuté opatrenia na realizáciu PD SR sú zárukou, že vplyvy na životné prostredie budú kontrolované a minimalizované priebežne spolu s implementáciou PD SR.

Návrh PD SR sa vypracovával za účasti partnerov z oblasti verejnej správy, hospodárskej a sociálnej oblasti, subjektov, ktoré zastupujú občiansku spoločnosť vrátane partnerov z oblasti životného prostredia, mimovládnych organizácií a subjektov zodpovedných za podporu rovnosti a nediskriminácie.

Pri samotnom vypracovaní návrhu PD SR sa okrem iného zvažovali viaceré varianty zohľadňujúce ciele a geografický rozmer a hľadali sa najvhodnejšie riešenia, ktoré sa zapracujú do konečného návrhu.

CKO priebežne informuje verejnosť o príprave programového obdobia 2014 – 2020 prostredníctvom webového sídla <http://www.nsrr.sk>, ako aj prostredníctvom pravidelných publikácií v časopise Eurokompas. Mobilizácia sociálno-ekonomických partnerov sa zabezpečovala aj organizovaním konferencií a školení k predmetnej problematike.

Za konzultácie (tzn. výmenu názorov) smerujúce k začleneniu environmentálnych aspektov do strategického dokumentu možno považovať aj zverejnenie návrhu strategického dokumentu, rozsahu hodnotenia, správy o hodnotení na webových sídlach <http://www.nsrr.sk> a [www.enviroportal.sk](http://www.enviroportal.sk) a ich verejné prerokovanie.

Opodstatnené pripomienky boli zohľadnené pri vypracovaní finálnej verzie PD SR, ktorá je predkladaná na schválenie vláde SR.